Diari Oficial de la Generalitat Valenciana


Sumari del DOGV 2586, del 15-09-1995 (1995/836115)

RESOLUCIÓ de 14 de juliol de 1995, de la Secretaria General de la Conselleria d'Administració Pública, per la qual es disposa la publicació del conveni marc entre la Conselleria de Treball i Afers Socials i la Confederació Interprovincial d'Empresaris de la Regió Valenciana en matèria de Formació Professional Ocupacional i Formació Continua.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2586

Data del DOGV
:   15-09-1995

Secció del DOGV
:   ALTRES DISPOSICIONS

Número del document
:   1995/836115


Data del document
:   14-07-1995

Organisme emissor
:   Conselleria de Treball i Afers Socials

Tipus de document
:   Resolució

RESOLUCIó de 14 de juliol de 1995, de la Secretaria General de la Conselleria d'Administració Pública, per la qual es disposa la publicació del conveni marc entre la Conselleria de Treball i Afers Socials i la Confederació Interprovincial d'Empresaris de la Regió Valenciana en matèria de Formació Professional Ocupacional i Formació Continua.  
Subscrit, després de la tramitació prèvia reglamentària, entre la Conselleria de Treball i Afers Socials i la Confederació Interprovincial d'Empresaris de la Regió Valenciana, el dia 11 de juliol de 1994, un Conveni Marc en matèria de Formació Professional Ocupacional i Formació Continua, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0525/95, i que figura com a annex d'aquesta Resolució.  
València, 14 de juliol de 1995: El secretari general de la Conselleria d'Administracio Pública.  
Conveni marc entre la Conselleria de Treball i Afers Socials i la Confederació Interprovincial d'Empresaris de la Regió Valenciana en matèria de formació professional ocupacional i formació contínua.  
València, 11 de juliol de 1994  
REUNITS  
D'una banda, el Sr. Francisco Javier Sanahuja Sanchis, conseller de Treball i Afers Socials, en representació de la Generalitat Valenciana i fent ús de les atribucions que li són conferides per la Llei 5/1983, de 30 de desembre, de Govern Valencià.  
D'altra part, el Sr. José Ma. Jiménez de la Iglesia, en representació de la Confederació Interprovincial d'Empresaris de la Regió Valenciana (CIERVAL), com a president de l'esmentada entitat.  
Ambdues parts es reconeixen, en el concepte i en la representació que detenen, mútua capacitat per obligar-se recíprocament en virtut d'aquest instrument i,  
MANIFESTEN  
Que l'aprovació per part del Govern Valencià, en data 21 de febrer de 1994, del Pla Valencià de la Formació Professional, suposa una innovació substantiva de les polítiques destinades a incrementar el nivell de qualificació de la població activa valenciana, mitjançant l'assumpció d'un model actiu, flexible i descentralitzat que necessita, com a pressupost d'eficàcia, una correcta articulació de la participació social i una adequada corresponsabilització dels agents socials implicats.  
L'experiència adquirida per la Conselleria de Treball i Afers Socials en la gestió de programes de qualificació en l'ocupació i per a l'ocupació, especialment des de la recepció dels mitjans i serveis estatals realitzada pel Reial Decret 1.371/1992, de 13 de novembre, ha permés articular una xarxa de recursos posada al servei de l'increment de la competitivitat del sistema productiu valencià, en la qual participen, amb creixents nivells d'integració, les organitzacions sindicals i empresarials més representatives en l'àmbit de la Comunitat Valenciana.  
El Programa Econòmic Valencià estableix la necessitat de desplegar una política de formació professional, dirigida tant a la formació i reinserció d'aturats com al reciclatge de la població ocupada que actue sota un enfocament unificat i que perseguesca en qualsevol supòsit la preparació adequada per a l'exercici professional i, per tant, l'adquisició de competències amb valor i significat en l'ocupació, que faciliten la inserció i la promoció professional. El PEV-III considera com a actuacions concretes que haurà de realitzar el Govern, entre d'altres, l'augment de la cobertura dels programes de formació professional ocupacional i l'augment de la qualitat de l'oferta formativa a través de la formació contínua.  
La Confederació Interprovincial d'Empresaris de la Regió Valenciana (CIERVAL), en desplegament de l'establert en l'article seté de la Constitució Espanyola, es constitueix en un dels pilars bàsics de tota política de formació professional ocupacional i continua, fent necessari l'establiment d'un marc general que discipline la col·laboració entre la CIERVAL i la Generalitat Valenciana en els camps de l'ocupació i de la formació, de manera que es puguen escometre actuacions a mitjan termini sense les restriccions que impliquen els convenis de periodicitat anual.  
Per això, ambdues representacions consisteixen a formalitzar un conveni de col·laboració que es regirà per les següents  
ESTIPULACIONS  
Primera   
Aquest conveni, al qual les parts atribueixen expressament el caràcter de conveni-marc, té com a objectius regular la realització, en règim de col·laboració, dels programes de formació professional ocupacional i formació contínua, entre la Generalitat Valenciana i la CIERVAL.  
Segona  
Aquest conveni estarà vigent durant els exercicis de 1994, 1995 i 1996, i quedarà definitivament resolt el 31 de desembre de 1996. Després de la finalització, les parts procediran a subscriure un altre conveni de col·laboració sobre la mateixa matèria, d'acord amb el que estipula l'article 8 de l'annex al Pla Econòmic Valencià III.  
La resolució anticipada sols serà possible si, qui la demanara, ho fera amb una antelació de dos mesos de la data en què haurà de tenir lloc i sempre que el sol·licitant es trobe al corrent en el compliment de les obligacions estipulades en aquest conveni marc o en els seus instruments de desplegament. Aquesta disposició s'entén sense perjudici del que estableix l'estipulació sisena.  
Tercera  
Dins dels tres primers mesos de cada exercici i després de l'aprovació de l'escaient llei de pressupostos, la Conselleria de Treball i Afers Socials, una vegada conegudes les disponibilitats pressupostàries, determinarà els crèdits que s'assignaran a la realització de programes de formació professional ocupacional i formació contínua en col·laboració amb CIERVAL, tot això d'acord amb el que estipula l'article 8 de l'annex al Pla Econòmic Valencià III.  
Aquesta atribució de crèdits es realitzarà mitjançant un conveni de col·laboració de caràcter anual i en ell es delimitaran les obligacions de les parts i el règim aplicable a l'exercici d'accions formatives.  
Quarta  
L'execució de les quantitats atorgades mitjançant el conveni es realitzarà en la forma prevista en les escaients lleis de pressupostos per al lliurament de les transferències corrents, i s'hi seguirà el que disposa l'article 47 de la Llei d'Hisenda Pública de la Generalitat Valenciana.  
Cinquena  
Si s'incompliren les condicions convingudes en l'execució de les accions formatives es podrà, mitjançant una resolució motivada, minorar la quantitat atorgada per al seu desplegament i podrà arribar a produir-se la revocació total de la subvenció concedida.  
Si els incompliments foren reiterats i generalitzats, es podrà resoldre unilateralment aquest conveni.  
Sisena  
La justificació de les aportacions de la Generalitat es realitzarà en la forma que, en cada cas, establirà la corresponent convocatòria anual d'ajudes per a la realització d'accions de formació i inserció professional ocupacional i contínua.  
Setena  
El procés de captació i selecció d'alumnes i/o treballadors, atenent que siguen accions de formació professional ocupacional o contínua respectivament, s'ajustarà als criteris que determinarà la Direcció General de Formació i Inserció Professional.  
Vuitena  
Al final de cada curs es comprovarà el grau de capacitació adquirit pels alumnes. Aquesta comprovació serà realitzada per personal de la Conselleria de Treball i Afers Socials, sol·licitant a l'entitat CIERVAL les col·laboracions tècniques que es consideren necessàries.  
Després de l'avaluació final, la Direcció General de Formació i Inserció Professional determinarà aquells alumnes que considere que han superat el nivell d'aptitud i els estendrà els escaients certificats, on es farà constar la durada del curs i les matèries estudiades.  
Novena  
La Conselleria de Treball i Afers Socials podrà concedir ajudes econòmiques als alumnes participants en cursos de formació i inserció professional ocupacional, seguint els criteris establerts en el RD 631/93, de 3 de maig, pel qual es regula el Pla Nacional de Formació i Inserció Professionals i normes concordants. Si es produira alguna modificació en l'esmentada normativa, aquesta afectarà el contingut d'aquesta estipulació.  
Deu  
En el marc d'aquest conveni, la CIERVAL col·laborarà amb la Conselleria de Treball i Afers Socials en els processos d'inserció laboral i de promoció professional dels beneficiaris de les accions formatives, en l'intercanvi d'informació que tendisca a garantir l'execució de les distintes accions i en el seguiment i en l'avaluació dels resultats obtinguts en els programes convinguts; mitjançant un acord de les parts, es podran ampliar els àmbits de la col·laboració amb la finalitat de garantir l'eficàcia general del que estipula aquest instrument.  
Així l'atorguen i el subscriuen, una vegada llegit i en tres exemplars, en el lloc i en la data indicats més amunt.  
El conseller de Treball i Afers Socials,  
FRANCISCO J. SANAHUJA SANCHIS  
El president de la Confederació Interprovincial  
Empresaris de la Regió Valenciana,  
JOSÉ Ma. JIMÉNEZ DE LA IGLESIA